વેદ વર્ધન સાહની (રણબીર કપૂર)ને એન્જિનિયર બનવું નથી, પણ તેને પરાણે એન્જિનિયર બનાવવામાં આવે છે. હંમેશાં અળવીતરાની જેમ ફરતો અને ઘડીના છઠ્ઠા ભાગમાં વાર્તા બનાવી લેતો વેદ એન્જિનિયર બની પણ જાય છે, પણ હવે તેની લાઇફમાં કોઈ રોમાંચ રહ્યો નથી. ટિપિકલ રીતે તે પોતાની લાઇફ જીવે છે. એવું જ તારા મહેશ્વરી (દીપિકા પાદુકોણ)નું છે. તારાને ઊડવું છે, પણ તેને જરૂર છે તો કોઈના હાથની જે તેને ક્યારેય મળ્યોનથી. તારાને જીવવું છે કંઈ જુદું, પણ લાઇફ બીજી જ દિશામાં ફંટાયેલી છે. વેદ અને તારા બન્ને અનાયાસ વેકેશન માટે એક જ જગ્યાએ ફ્રાન્સમાં આવેલા કોર્સિકા જાય છે અને ત્યાં મળે છે. અજાણ્યાને સાચી ઓળખાણ ન અપાય જેવી ટિપિકલ માનસિકતા અને પોતાનો વર્તમાન ગમતો નહીં હોવાની હકીકત વચ્ચે બન્ને નક્કી કરે છે કે એકબીજાને સાચી ઓળખાણ આપવી નહીં અને સાચી રીતે વર્તવું નહીં. કોર્સિકાનું આ વેકેશન બન્ને માટે જીવન બદલી નાખનારું બને છે. ભરપેટ મજા કરવામાં આવે છે અને એ મજા વચ્ચે બન્ને પૂરો આનંદ પણ લે છે. બન્ને એકબીજાની સાથે સાવ ખોટું વર્તે છે, પણ બેઉ જાણે છે કે કરવામાં આવેલા એ ખોટા વર્તનને તે બન્ને જીવવા માગે છે. વાત છેલ્લે ઇમોશનલ લેવલ પર પહોંચે છે અને વેદ-તારા સમજી જાય છે કે એકબીજા માટે તેમનાં ઇમોશન્સ સ્પેશ્યલ બનતાં જાય છે. વેદ હવે પીછેહઠ કરે છે અને વેદની સાથે તારા પણ પીછેહઠ કરે છે. છૂટાં પડ્યા પછી બન્નેને એકબીજાને મળવું છે, પણ બેમાંથી કોઈની પાસે સાચી માહિતી નથી. મળવું તો હવે કેવી રીતે મળવું?